ΕΠΙΤΡΟΠΗ ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Οκτωβρίου 1988 σχετικά με διαδικασία εφαρμογής του άρθρου 85 της συνθήκης ΕΟΚ (IV/31.498 - Delta Chemie/DDD) (Τα κείμενα στη γερμανική και την αγγλική γλώσσα είναι τα μόνα αυθεντικά)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 2, 4, 6 και 8,

την αίτηση για αρνητική πιστοποίηση και την κοινοποίηση που υποβλήθηκε στις 14 Μαρτίου 1985 από τις επιχειρήσεις DDD Limited, με έδρα το Watford του Ηνωμένου Βασιλείου, και την Delta Chemie, με έδρα το Neu-Isenburg της Γερμανίας, σχετικά με την παροχή εξαίρεσης υπέρ της συμφωνίας που συνήψαν στις 15 Ιανουαρίου 1985 σύμφωνα με το άρθρο 85 παράγραφος 3 της συνθήκης,

τη δημοσίευση των ουσιαστικών στοιχείων της κοινοποίησης (2), η οποία έγινε δυνάμει του άρθρου 19 παράγραφος 3 του κανονισμού αριθ. 17,

Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,

Εκτιμώντας ότι:

I. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ Α. Η κοινοποίηση (1) Η εταιρεία αγγλικού δικαίου DDD Limited (εφεξής DDD), με έδρα το Watford του Ηνωμένου Βασιλείου, υπέβαλε στην Επιτροπή, στις 14 Μαρτίου 1985, αίτηση για παροχή αρνητικής πιστοποίησης και, εν συνεχεία, για παροχή εξαίρεσης υπέρ της συμφωνίας που συνήψε στις 15 Ιανουαρίου 1985 με τη γερμανική επιχείρηση Delta Chemie (εφεξής DC), με έδρα το Neu-Isenburg (Φρανκφούρτη/Μάιν Γερμανία). Με τη συμφωνία αυτή, η οποία ακολουθεί μία προφορική συμφωνία για αποκλειστική διανομή, η DC ορίζει την DDD ως αποκλειστικό αντιπρόσωπο πώλησης και της παραχωρεί την τεχνογνωσία της προκειμένου να κατασκευάζει και να πωλεί στο Ηνωμένο Βασίλειο, την Ιρλανδία και την Ελλάδα, καθώς και σε πολλές τρίτες χώρες εκτός της κοινής αγοράς, μια σειρά από προϊόντα που έχουν τη δυνατότητα να καθαρίζουν ορισμένους λεκέδες στα υφάσματα.

Β. Οι επιχειρήσεις (2) Η DC διαθέτει στο εμπόριο μια σειρά από φαρμακευτικά προϊόντα, από προϊόντα καλλωπισμού και από καλλυντικά, καθώς και από προϊόντα για την αφαίρεση των λεκέδων, που κατασκευάζονται από την εταιρεία Gisapharm η οποία της ανήκει καθ' ολοκληρίαν. Το 1986 είχε συνολικό κύκλο εργασιών ύψους [...] (3) μάρκων, από τα οποία τα [...] μάρκα αναφέρονται στα προϊόντα που προβλέπονται από τη συμφωνία που κοινοποιήθηκε. Ο συντελεστής συμμετοχής των προϊόντων για την αφαίρεση των λεκέδων στη γερμανική αγορά ανέρχεται στο [...]% περίπου.

(3) Η DDD πωλεί ορισμένα ειδικά φαρμακευτικά προϊόντα, είδη υγιεινής και οικιακής χρήσης, τα οποία κατασκευάζονται από τις θυγατρικές της εταιρείες στο Ηνωμένο Βασίλειο. Το 1986 ο συνολικός κύκλος εργασιών της DDD ανερχόταν σε [...] λίρες στερλίνες, και από αυτά [...] λίρες στερλίνες, δηλαδή το [...]% του συνολικού κύκλου εργασιών, αφορούσαν τα προϊόντα που αναφέρονται στη συμφωνία που κοινοποιήθηκε. Ο συντελεστής συμμετοχής των προϊόντων αφαίρεσης των λεκέδων στη βρετανική αγορά ανέρχεται περίπου στο [...]%. Τα προϊόντα αυτά πωλούνται κατά [...]% και πλέον στην αγορά του Ηνωμένου Βασιλείου.

Γ. Τα προϊόντα και η αγορά (4) Τα προϊόντα που αναφέρει η συμφωνία είναι ειδικά προϊόντα αφαίρεσης λεκέδων, υπό μορφή υγρού ή σκόνης, τα οποία ονομάζονται Stain Devils και Stain Salts (τα γερμανικά Fleckenteufel και Fleckensalz), υπάρχει δε και ένα προϊόν αποχρωματισμού, το οποίο ονομάζεται Colour Run (στα γερμανικά Entfaerber-Teufel). Η πρώτη κατηγορία των προϊόντων έχει την ιδιότητα να αφαιρεί ορισμένους τύπους λεκέδων που υπάρχουν στα υφάσματα, ενώ η δεύτερη κατηγορία επιτρέπει να αποκατασταθεί η λευκότητα ή τα αρχικά χρώματα ενός υφάσματος, το οποίο βάφτηκε κατά λάθος κατά τη διάρκεια του πλυσίματος. Τα προϊόντα αυτά, που απευθύνονται στο ευρύ κοινό, είναι διαφορετικά από τα γενικότερα προϊόντα αφαίρεσης λεκέδων που χρησιμοποιούνται για κάθε είδους λεκέδες.

Τα προϊόντα Stain Devils και Colours Run διατέθηκαν στο εμπόριο στη Γερμανία για πρώτη φορά κατά τη διάρκεια των ετών 1960-1970. Η DC αγόρασε το εμπορικό σήμα και την απαραίτητη τεχνογνωσία για την κατασκευή των προϊόντων το 1971. Τα υπόλοιπα προϊόντα, τα Stain Salts, κατασκευάστηκαν από τη DC και εισήχθησαν στη γερμανική αγορά στις αρχές της δεκαετίας του 1980.

Σήμερα η DC πωλεί απευθείας τα προϊόντα της σε άλλα κράτη μέλη ή αναθέτει τη διανομή τους σε αποκλειστικούς αντιπροσώπους στην Ιταλία, στις Κάτω Χώρες, στη Δανία, στη Γαλλία, στην Πορτογαλία και στην Ισπανία. Η DC κατέχει στον τομέα των προϊόντων που αφαιρούν τους λεκέδες περίπου το [...] % της αγοράς στη Γαλλία, το [...] % στην Ιταλία, το [...] % στο Μεγάλο Δουκάτο του Λουξεμβούργου και το [...] % στις Κάτω Χώρες. Το αντίστοιχο ποσοστό στο Βέλγιο είναι αμελητέο. Τα ποσοστά που κατέχει η DC στη Γαλλία, στην Ισπανία και στην Πορτογαλία δεν έχουν ακόμα προσδιοριστεί, διότι τα προϊόντα αυτά άρχισαν να πωλούνται μόλις το 1987.

Στο Ηνωμένο Βασίλειο τα προϊόντα αυτά εισάγονταν και πωλούνται από τη DDD από το 1983 έως το 1985 στα πλαίσια μιας προφορικής συμφωνίας αποκλειστικής διανομής, η οποία διατηρείται και επικυρώνεται με την παρούσα συμφωνία. Επειδή η ζήτηση ήταν αρκετά υψηλή ώστε να αιτιολογεί την παραγωγή στη χώρα, η DDD ζήτησε από τη DC και της δόθηκε η άδεια κατασκευής και πώλησης για το Ηνωμένο Βασίλειο, την Ελλάδα, την Ιρλανδία και έναν μεγάλο αριθμό τρίτων χωρών, και μάλιστα χωρών που βρίσκονται σε διαφορετικές ηπείρους. Στην Ιρλανδία η DDD κατέχει το [...]% της αγοράς περίπου για τα προϊόντα της αφαίρεσης των λεκέδων. Τα προϊόντα αυτά δεν έχουν ακόμα διατεθεί σε έκταση στην Ελλάδα.

Η DDD άρχισε να κατασκευάζει τα προϊόντα που προσδιορίζονται με το σήμα "Stain Devils" (4) τον Απρίλιο του 1986. Η επιχείρηση αυτή δεν διαθέτει μονάδες παραγωγής εκτός του Ηνωμένου Βασιλείου και εκτιμά ότι η παρούσα ζήτηση είναι ανεπαρκής για να δικαιολογηθούν οι σημαντικές επενδύσεις που χρειάζονται για να ανοίξει μια νέα μονάδα στο εξωτερικό. Η επιχείρηση αυτή δεν είχε κατασκευάσει προϊόντα του τύπου αυτού πριν από το 1986. Τα προϊόντα της DC ανταγωνίζονται τα γενικής χρήσης προϊόντα αφαίρεσης λεκέδων που κατασκευάζονται από πολλές άλλες επιχειρήσεις, τόσο στη Γερμανία όσο και στο Ηνωμένο Βασίλειο. Στο Ηνωμένο Βασίλειο μπορεί να αναφερθούν ως ανταγωνιστικά προϊόντα τα Pletmester, Dylon (K2R), Johnson Wax (Goddards), Nicholas Kiwi (Dabit-Off), Henkel (Sil). Η DDD έχει δηλώσει ότι αναμένει ενίσχυση του ανταγωνισμού, επειδή πρόκειται να φθάσουν στην αγγλική αγορά ανταγωνιστικά προϊόντα από τη Γερμανία και την Αυστραλία. Οι κοινοποιούσες εταιρείες δήλωσαν ότι η κατασκευή των προϊόντων της συμβάσεως προϋποθέτει σημαντικές επενδύσεις σε ειδικό εξοπλισμό, περιλαμβανομένων των εγκαταστάσεων σε ανοξείδωτο χάλυβα και εγκαταστάσεων επεξεργασίας των εκπομπών αερίων και ατμών, ενώ η εμπορική διάθεση των προϊόντων προϋποθέτει μόνιμες επενδύσεις για τη δημιουργία και τη διατήρηση σημαντικών αποθεμάτων.

Δ. Η τεχνογνωσία (5) Βάσει των εμπιστευτικών πληροφοριών που κοινοποιήθηκαν στην Επιτροπή από τις εταιρείες μπορεί κανείς να διαπιστώσει ότι η τεχνογνωσία που παραχωρήθηκε υπό μορφή άδειας εκμετάλλευσης από την DC στην DDD συνίσταται σε ένα σύνολο γνώσεων, πληροφοριών και τεχνικής εμπειρίας που αφορούν την κατασκευή, τη συσκευασία και την εμπορική διάθεση ενός φάσματος πρωτότυπων προϊόντων, που ανταποκρίνονται σε ειδικές ανάγκες.

Η κατασκευή των προϊόντων προϋποθέτει την ειδική σύνθεση ορισμένων χημικών ουσιών. Η σύνθεση αυτή διαφέρει ανάλογα με τη φύση του προϊόντος αφαίρεσης λεκέδων. Η τεχνογνωσία που παραχωρήθηκε περιέχει επίσης οδηγίες και τεχνικές προδιαγραφές που είναι απαραίτητες για την καλή εξέλιξη της διαδικασίας κατασκευής και συσκευασίας. Η τήρηση των οδηγιών και των προδιαγραφών αυτών είναι απαραίτητη λόγω του κινδύνου που υπάρχει στα αέρια και στα απόβλητα που παράγονται κατά τη διάρκεια της κατασκευής, καθώς και λόγω της τοξικής υφής των προϊόντων αφαίρεσης των λεκέδων.

Τα ουσιαστικά χαρακτηριστικά της τεχνογνωσίας περιέχονται σε ένα σύστημα τύπων και τεχνικών σχεδίων που διαβιβάστηκαν στην εταιρεία, στην οποία παραχωρήθηκε η άδεια εκμετάλλευσης. Επιπλέον, για να διασφαλιστεί η καλή εφαρμογή των τεχνικών αυτών γνώσεων, η εταιρεία που παρέσχε την άδεια εκμετάλλευσης θα δώσει τις απαραίτητες συμβουλές και θα διαθέτει εξειδικευμένους τεχνικούς.

Η συμφωνία που κοινοποιήθηκε επέτρεψε επίσης τη μεταφορά σημαντικών τεχνικών γνώσεων, την ουσιαστική εκμετάλλευση των γνώσεων αυτών από μια άλλη επιχείρηση, πέρα από εκείνη που τις τελειοποίησε και τη διάθεση στους καταναλωτές νέων προϊόντων που κατασκευάζονται επιτόπου και ανταποκρίνονται στις ανάγκες της αγοράς των χωρών που αφορά η συμφωνία.

Ε. Η συμφωνία που κοινοποιήθηκε (6) Η συμφωνία συνήφθη στις 15 Ιανουαρίου 1985 για διάρκεια 20 ετών από την 1η Ιανουαρίου 1984. Η συμφωνία αυτή, η οποία ακολουθεί και επικυρώνει μια προφορική συμφωνία αποκλειστικής διανομής, έχει ως αντικείμενο τη διανομή, την κατασκευή και την πώληση από την πλευρά της DDD στο Ηνωμένο Βασίλειο, στην Ιρλανδία και στην Ελλάδα, καθώς και σ' έναν μεγάλο αριθμό χωρών εκτός της κοινής αγοράς, ενός φάσματος προϊόντων που έχουν την ιδιότητα να αφαιρούν ορισμένους λεκέδες που βρίσκονται στα υφάσματα ή να επαναφέρουν την αρχική λευκότητα ή το αρχικό χρώμα των υφασμάτων αυτών. Τα προϊόντα αφαίρεσης λεκέδων και αφαίρεσης χρωμάτων ήδη κατασκευάζονται ή πρόκειται να κατασκευαστούν από την DDD με βάση τη βιομηχανική τεχνογνωσία της DC που δεν έχει ανακοινωθεί, θα πωλούνται δε από την εταιρεία που έχει αναλάβει την άδεια στην περιοχή που καλύπτεται από την άδεια με τα κατατεθέντα σήματα και τα εμπορικά ονόματα "Stain Devils", "Stain Salts" και "Colour Run", τα οποία ανήκουν στην DC.

(7) Η DC ορίζει την DDD ως αποκλειστικό αντιπρόσωπο πωλήσεων για τα προϊόντα που εισάγονται και παρέχει στην εταιρεία αυτή άδεια κατασκευής και πώλησης των προϊόντων αυτών για την περιοχή που καλύπτεται από την άδεια εκμετάλλευσης [άρθρο 1 στοιχείο α)].

Η DC αναλαμβάνει την υποχρέωση έναντι της DDD να μην ορίσει άλλο φυσικό ή νομικό πρόσωπο ως αντιπρόσωπο πώλησης για τα προϊόντα αυτά στην περιοχή που αναφέρθηκε [άρθρο 1 στοιχείο β) σημείο i)], και να μην παράσχει άδεια εκμετάλλευσης σε άλλο φυσικό ή νομικό πρόσωπο, που να καλύπτει την κατασκευή των προϊόντων αυτών στην περιοχή που αναφέρθηκε [άρθρο 1 στοιχείο β) σημείο ii)].

Η DC αναλαμβάνει την υποχρέωση να διαβιβάζει στην DDD κάθε παραγγελία για τα προϊόντα αυτά που θα της απευθυνθεί από κάθε φυσικό ή νομικό πρόσωπο που βρίσκεται στην περιοχή που καλύπτεται από την άδεια, διατηρεί όμως το δικαίωμα να πωλεί η ίδια τα προϊόντα αυτά στην εν λόγω περιοχή σε κάθε φυσικό ή νομικό πρόσωπο που εκφράζει την επιθυμία να αγοράσει τα προϊόντα αυτά από την εταιρεία που παρέσχε την άδεια και όχι από αυτήν που της δόθηκε η άδεια [άρθρο 2 στοιχείο α)]. Αντίστοιχα η DDD αναλαμβάνει την υποχρέωση να διαβιβάζει στην DC κάθε παραγγελία για προϊόντα που προέρχεται από κάποιο φυσικό ή νομικό πρόσωπο που βρίσκεται στην περιοχή που καλύπτει η άδεια και το οποίο εκφράζει την επιθυμία να συναλλαγεί απευθείας με την εταιρεία που παρέσχε την άδεια [άρθρο 2 στοιχείο β)].

Μετά από τις επεξηγήσεις που παρέσχαν τα μέρη κατά τη διάρκεια της εξέτασης της υπόθεσης μπορεί να ερμηνευτούν οι υποχρεώσεις αυτές που έχουν αναληφθεί με τον ακόλουθο τρόπο:

α) όσον αφορά την κατασκευή των προϊόντων η DDD διαθέτει αποκλειστική άδεια, η οποία της εγγυάται ότι είναι η μόνη επιχείρηση που έχει εγκριθεί από την DC να κατασκευάζει τα προϊόντα αυτά στην περιοχή που καλύπτεται από την άδεια, η δε DC δεν έχει ούτε και η ίδια το δικαίωμα να κατασκευάζει τα προϊόντα αυτά στην εν λόγω περιοχή.

Επειδή το δικαίωμα κατασκευής των προϊόντων που καλύπτονται από την άδεια περιορίζεται από τη σύμβαση μόνο για την περιοχή στην οποία αναφέρεται η άδεια, δηλαδή, όσον αφορά την κοινή αγορά, στο Ηνωμένο Βασίλειο, τη Δημοκρατία της Ιρλανδίας και την Ελλάδα, η DDD δεν έχει το δικαίωμα να κατασκευάζει τα προϊόντα αυτά σε άλλα κράτη μέλη της Κοινότητας. Όσον αφορά τα άλλα κράτη μέλη της Κοινότητας η εταιρεία που παρέχει την άδεια επιφυλάσσεται του δικαιώματος να κατασκευάζει η ίδια τα προϊόντα σ'αυτά ή να παρέχει άδειες κατασκευής. Μέχρι στιγμής δεν έχει κάνει χρήση του δικαιώματος αυτού.

β) Όσον αφορά τη διανομή και την πώληση των προϊόντων, η DC έχει αναλάβει την υποχρέωση να μην ορίσει άλλο διανομέα, πλην της DDD, στην εν λόγω περιοχή, πράγμα που συμβαίνει, με βάση την ερμηνεία που παρέχουν τα μέρη, ότι όχι μόνο η DDD δεν προστατεύεται έναντι των παραλλήλων εισαγωγών που διεξάγονται απο τρίτους, ούτε έναντι του παθητικού ανταγωνισμού, δηλαδή των πωλήσεων που δεν γίνονται κατόπιν διαφήμισης από τους αντιπροσώπους της DC που έχουν την έδρα τους σε άλλες περιοχές, αλλά, επιπλέον, η DDD είναι εκτεθειμένη στον παθητικό ανταγωνισμό της ίδιας της DC, που έχει παράσχει την άδεια, διότι η DC έχει ρητά επιφυλαχθεί του δικαιώματος να πωλεί τα προϊόντα αυτά στην περιοχή που καλύπτεται από την άδεια, όταν ο πελάτης προτιμά να συναλλάσσεται με αυτήν. Σε αυτήν την περίπτωση η DDD δεν δικαιούται χρηματικής αποζημίωσης.

Αντίστοιχα, οι διατάξεις της συμφωνίας της άδειας που εξετάζεται δεν συνιστούν εμπόδιο στη δυνατότητα που έχει η DDD να πωλεί τα προϊόντα της σε άλλα κράτη μέλη. Όσον αφορά τις συμφωνίες διανομής που έχει συνάψει η DC με τους αντιπροσώπους της στα άλλα κράτη μέλη, οι αντιπρόσωποι αυτοί δικαιούνται να πωλούν τα προϊόντα στις περιοχές των άλλων αντιπροσώπων, καθώς και στις περιοχές της DDD, στην οποία έχει δοθεί άδεια, ή στις περιοχές νέων ενδεχομένων αδειούχων, σε πελάτες που έχουν την έδρα τους στις περιοχές αυτές και που πραγματοποιούν παραγγελίες, χωρίς όμως οι παραγγελίες αυτές να έχουν αναζητηθεί.

(8) Η DDD αναλαμβάνει την υποχρέωση να κατασκευάζει τα προϊόντα τηρώντας αυστηρώς τις μεθόδους κατασκευής που της έχουν διαβιβαστεί από την DC [άρθρο 3 στοιχείο α)], να τα διαθέτει στο εμπόριο σε συσκευασίες που ανταποκρίνονται στα αντιπροσωπευτικά δείγματα ή στις προδιαγραφές που θέτει η DDD κατόπιν συμφωνίας με την DC [άρθρο 3 στοιχείο β)], και να μην τροποποιεί τους τύπους και τις μεθόδους κατασκευής χωρίς την προηγούμενη γραπτή έγκριση της DC [άρθρο 3 στοιχείο γ)].

(9) Για όσο διάστημα οι τύποι και οι μέθοδοι κατασκευής των προϊόντων δεν είναι γνωστοί στο κοινό ή γενικότερα γνωστοί στη βιομηχανία, η DDD υποχρεούται καθ'όλη τη διάρκεια της συμφωνίας:

α) να μην χρησιμοποιεί τους τύπους και τις μεθόδους αυτές παρά μόνον για την κατασκευή των προϊόντων που καλύπτονται από την άδεια, και

β) να μην διαδίδει τους τύπους και τις μεθόδους αυτές, στο σύνολό τους ή εν μέρει εκτός όταν είναι υποχρεωμένη να το κάνει από το νόμο (άρθρο 4). Η υποχρέωση αυτή για τη διατήρηση του απορρήτου ισχύει και μετά τη λήξη της συμφωνίας. Επιπλέον απαγορεύεται στην DDD να χρησιμοποιεί την τεχνογνωσία της DC μετά τη λήξη της συμφωνίας, στο βαθμό που η τεχνογνωσία αυτή παραμένει απόρρητος. Της απαγορεύει επίσης να συνεχίσει να χρησιμοποιεί το σήμα και τις εμπορικές επωνυμίες της DC (άρθρο 16).

(10) Η DC αναλαμβάνει την υποχρέωση να διαβιβάζει στην DDD κάθε πληροφορία που αφορά την τεχνογνωσία, συμπεριλαμβανομένων και των τροποποιήσεων ή των βελτιώσεων που αφορούν την κατασκευή και την εμπορία των προϊόντων [άρθρο 5 στοιχείο α)]- επίσης αναλαμβάνει την υποχρέωση να παρέχει συμβουλές για όλα τα θέματα που αφορούν την κατασκευή και την εμπορική διάθεση των προϊόντων και να παρέχει βοήθεια στην DDD στα ζητήματα της προώθησης της πώλησης των προϊόντων αυτών [άρθρο 5 στοιχείο β)]- επίσης αναλαμβάνει την υποχρέωση να διαθέτει στην DDD, όταν αυτή το ζητήσει, τους εξειδικευμένους τεχνικούς που χρειάζονται για την προετοιμασία, την κατασκευή, την εμπορική διάθεση και την πώληση των προϊόντων [άρθρο 5 στοιχείο γ)].

(11) Η DDD αναλαμβάνει την υποχρέωση:

- να τηρεί τους νόμους και τους κανονισμούς που ισχύουν σήμερα και θα ισχύουν στο μέλλον σχετικά με την κατασκευή, την πώληση και τη διαφήμιση των προϊόντων και να καταβάλλει κάθε δυνατή προσπάθεια για να της παρέχονται οι απαραίτητες εγκρίσεις και άδειες για τις δραστηριότητές της [άρθρο 10 στοιχείο α)]-

- να διεξάγει τη διαφήμιση με δικά της έξοδα [άρθρο 10 στοιχείο β)]-

- να καταβάλλει κάθε δυνατή προσπάθεια για να αναπτύξει την αγορά των προϊόντων αυτών, να δημιουργήσει ή να χρησιμοποιήσει μια οργάνωση για τη διανομή τους, να προωθήσει την πώλησή τους και να τα διαθέτει στην αγορά με αποτελεσματικό τρόπο [άρθρο 10 στοιχείο γ)]-

- να διαβιβάζει στην εταιρεία που παρέσχε την άδεια κάθε πληροφορία που σχετίζεται με τις τροποποιήσεις ή τις βελτιώσεις που επιφέρει η DDD όσον αφορά την κατασκευή και την εμπορική διάθεση των προϊόντων αυτών [άρθρο 10 στοιχείο δ)].

Κατόπιν αιτήσεως της Επιτροπής των Ευρωπαϊκών Κοινοτήτων οι συμβαλλόμενοι έδωσαν επεξηγήσεις σχετικά με τη ρήτρα αυτή. Το δικαίωμα της εταιρείας που παρέσχε την άδεια να χρησιμοποιεί τις τροποποιήσεις και τις βελτιώσεις, οι οποίες δεν θα μπορούσαν να χρησιμοποιηθούν ανεξάρτητα από την τεχνογνωσία που διαθέτει η DC και την οποία κατόπιν αδείας στην DDD για την κατασκευή των προϊόντων θα λήξει ταυτόχρονα με τα δικαιώματα που προσδιορίζονται στο πρώτο άρθρο της συμφωνίας.

(12) Η DDD LTD αναλαμβάνει την υποχρέωση να κατασκευάσει και να διατηρήσει επαρκή αποθέματα των προϊόντων αυτών για να είναι σε θέση να ικανοποιήσει τις ανάγκες της ζήτησης στην περιοχή που καλύπτεται από την άδεια (άρθρο 7).

Η συμφωνία δεν επιβάλλει ένα κατώτατο όριο ποσοτήτων που πρέπει να κατασκευαστούν, να διατηρηθούν ως αποθέματα ή να διατεθούν προς πώληση.

(13) Η DDD πρέπει να καταβάλλει ως δικαιώματα στην DC το 4,5 % της δημοσιευμένης τιμής χονδρικής πώλησης, στο Ηνωμένο Βασίλειο, των προϊόντων της συμβάσεως που πωλεί η DDD στην περιοχή που καλύπτει η άδεια. Η εκ μέρους του δικαιούχου καταβολή των δικαιωμάτων αυτών αποτελεί την αντιπαροχή της μεταβίβασης της τεχνογνωσίας και της παραχώρησης του δικαιώματος να χρησιμοποιεί το σχετικό εμπορικό σήμα κατά τη διάρκεια της συμβάσεως.

Οι τιμές και οι εκπτώσεις που παρέχονται καθορίζονται ελεύθερα από την DDD (άρθρα 9 και 8).

(14) Η DDD υποχρεούται να διατηρεί λογιστικές καταστάσεις για τις πρώτες ύλες που αγοράζει για την κατασκευή των προϊόντων, για τις ποσότητες των προϊόντων που κατασκευάζει και πωλεί, για τα τιμολόγια που απευθύνει προς την πελατεία της και για τις διαφημιστικές δαπάνες που αφορούν τα προϊόντα. Κάθε μήνα πρέπει να διαβιβάζει στην DC τη λεπτομερή κατάσταση των πωλήσεων των προϊόντων της, ενώ η DC έχει το δικαίωμα να ζητήσει την εξέταση των λογιστικών βιβλίων και των άλλων συναφών εγγράφων της DDD (άρθρα 11 και 12).

(15) Οι συμβαλλόμενοι επαγρυπνούν για τη διατήρηση των δικαιωμάτων βιομηχανικής ιδιοκτησίας, τα οποία αποτελούν το αντικείμενο της συμφωνίας, και λαμβάνουν όλα τα αναγκαία μέτρα έναντι των τρίτων, οι οποίοι, κατά την εκτίμηση της εταιρείας που παρέχει την άδεια, παραβιάζουν τα δικαιώματα αυτά. Οι δαπάνες και τα βάρη αυτών των ενεργειών βαρύνουν την εταιρεία που παρέχει την άδεια.

Η DDD αναλαμβάνει την υποχρέωση να λαμβάνει μέτρα κατά των παραβιάσεων εκείνων που γίνονται στην περιοχή που καλύπτει η άδεια και να συνεργάζονται με την DC για την καταπολέμησή τους (άρθρο 6).

Οι αντισυμβαλλόμενοι γνωστοποίησαν ότι η ρήτρα αυτή δεν πρέπει να ερμηνευτεί ως απαγόρευση που επιβάλλεται στην DDD να αμφισβητήσει τα δικαιώματα που παραχωρήθηκαν.

(16) Μόλις λήξει η συμφωνία η DDD πρέπει να πάψει αμέσως να χρησιμοποιεί τα δικαιώματα βιομηχανικής ιδιοκτησίας της DC (εμπορικά σήματα, τεχνογνωσία, εμπορική επωνυμία) (άρθρο 16).

(17) Η DDD έχει το δικαίωμα να παράσχει άδεια υπεργολαβίας χωρίς την προηγούμενη γραπτή συμφωνία της DC [άρθρο 1 στοιχείο α)].

(18) Η συμφωνία περιέχει επίσης ρήτρα βάσει της οποίας η DDD αναλαμβάνει την υποχρέωση να μην επιδείξει άμεσο ή έμμεσο ενδιαφέρον, καθ' όλη τη διάρκεια της ισχύος των δικαιωμάτων που παραχωρήθηκαν, για την κατασκευή, την πώληση ή τη διανομή προϊόντων που, λόγω της φύσης τους ή λόγω της χρήσης τους, θεωρούνται παρόμοια με τα προϊόντα που καλύπτονται από την άδεια ως προς το όνομα ή την μέθοδο κατασκευής, χωρίς την προηγούμενη συμφωνία της DC. Η DDD έχει όμως το δικαίωμα να κατασκευάζει κατά παραγγελία και να συσκευάζει τα προϊόντα αυτά για λογαριασμό των πελατών εκείνων, οι οποίοι είτε πωλούν οι ίδιοι είτε τα διαθέτουν προς πώληση μέσω εκπροσώπων τους (άρθρο 13).

Κατόπιν αιτήματος της Επιτροπής η ρήτρα αυτή συμπληρώθηκε από τον όρο ότι η εταιρεία που παρέχει την άδεια για την κατασκευή ή την πώληση δεν θα αρνείται την προηγούμενη συγκατάθεσή της αν υπάρχει επαρκής βεβαιότητα ότι η εταιρεία στην οποία παραχωρήθηκε η άδεια τηρεί τις υποχρεώσεις που έχει με βάση τα άρθρα 4, 10 στοιχεία β) και γ).

(19) Γενικά η διάρκεια της συμφωνίας είναι 20 έτη και ισχύει αναδρομικά από 1ης Ιανουαρίου 1984. Κατόπιν αιτήματος της Επιτροπής οι αντισυμβαλλόμενοι περιόρισαν την ισχύ της συμφωνίας ως προς ένα συγκεκριμένο σημείο.

Η υποχρέωση της εταιρείας που παρέχει την άδεια να μην ορίζει κάποιο φυσικό ή νομικό πρόσωπο, πλην της εταιρείας στην οποία παραχωρήθηκε η άδεια, για τη διανομή των προϊόντων που κατασκευάζονται από την εταιρεία που έδωσε την άδεια στην περιοχή που καλύπτεται από την άδεια θα ισχύει για 10 μόνο έτη από της ημερομηνίας της υπογραφής της συμφωνίας, υπό τον όρο ότι η εταιρεία στην οποία δόθηκε η άδεια θα κατασκευάζει τα δικά της προϊόντα. Επειδή η υποχρέωση έχει άμεσες επιπτώσεις στις συναλλαγές μεταξύ των κρατών μελών πρέπει να περιοριστεί η διάρκεια της ισχύος της. Τα δέκα έτη αρκούν για να επιτρέψουν στην DDD να κυριαρχήσει στην τεχνολογία που της παραχωρήθηκε, να θέσει σε κυκλοφορία τα νέα προϊόντα στην αγορά της και να κατακτήσει μια αρκετά ισχυρή θέση, η οποία δεν χρειάζεται πλέον προστασία έναντι των άλλων προμηθευτών των προϊόντων αυτών.

Το άρθρο 14Β απαριθμεί τους λόγους καταγγελίας της συμφωνίας, ενώ το άρθρο 15 ρυθμίζει αναλυτικά την τύχη που θα έχουν τα προϊόντα που έχουν κατασκευαστεί ή κατασκευάζονται τη στιγμή της καταγγελίας ή της λήξης της συμφωνίας.

(20) Παρά την ανακοίνωση που δημοσιεύθηκε σύμφωνα με το άρθρο 19 παράγραφος 3 του κανονισμού αριθ. 17, η Επιτροπή δεν έλαβε παρατηρήσεις που να προέρχονται από τρίτους.

II. Η ΝΟΜΙΚΗ ΕΚΤΙΜΗΣΗ Α. Άρθρο 85 παράγραφος 1 (21) Δυνάμει του άρθρου 85 παράγραφος 1 της συνθήκης ΕΟΚ είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων που δύνανται να επηρεάσουν το εμπόριο μεταξύ των κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς.

(22) Η DC και η DDD είναι επιχειρήσεις με την έννοια του άρθρου 85 παράγραφος 1 και η συμφωνία που συνήψαν είναι συμφωνία μεταξύ επιχειρήσεων με την έννοια που δίνει στον όρο η ίδια διάταξη.

(23) Η συμφωνία αυτή έχει ως αντικείμενο την εκχώρηση από την DC στην DDD, βάσει αδείας, ενός συστήματος τεχνικών γνώσεων, πληροφοριών και τεχνικής πείρας που αφορά την κατασκευή, τη συσκευασία και την εμπορική διάθεση ενός φάσματος προϊόντων αφαίρεσης των λεκέδων και των χρωμάτων από τα υφάσματα.

Πάντως, η συμφωνία, όπως εκτελέστηκε από τους συμβαλλόμενους, επιτρέπει στην DDD να εισάγει τα προϊόντα της συμβάσεως που κατασκευάζει η DC έως ότου, ανάλογα με την εμπορική επιτυχία τους, η DDD αποφασίσει να κατασκευάζει η ίδια εντός της περιοχής της συμβάσεως.

Αυτό το αρχικό στάδιο διανομής, αποτελεί συνέχεια της εκτέλεσης μιας προφορικής συμβάσεως αποκλειστικής διανομής. Βάσει αυτής της προφορικής σύμβασης, η DDD εισήγαγε τα προϊόντα από το 1983, έτσι ώστε ήταν ήδη γνωστά στο καταναλωτικό κοινό της Βρετανίας όταν συνήφθη η νέα συμφωνία.

Το αρχικό στάδιο διανομής επιτρέπει στο δικαιοδόχο να καταλάβει μια σταθερή θέση στην αγορά πριν αναλάβει τον κίνδυνο να παράγει τα προϊόντα στην περιοχή της δικαιοδοσίας του. Με τον τρόπο αυτό, άρχισε να παράγει τα "Stain Devils" το 1986, όταν οι πωλήσεις του προϊόντος αυτού είχαν ήδη ανέλθει σημαντικά σε όγκο.

Συνεπώς, η παραχώρηση της άδειας για την τεχνογνωσία και τα συναφή εμπορικά σήματα δεν αφορά την εισαγωγή ή την προστασία μιας νέας τεχνολογίας κατά την έννοια της αποφάσεως του Δικαστηρίου στην υπόθεση αριθ. 258/78 (5).

Πρέπει επίσης να σημειωθεί ότι ορισμένα προϊόντα της συμβάσεως είχαν διατεθεί για πρώτη φορά στην αγορά της Γερμανίας μεταξύ 1960 και 1970. Ορισμένα άλλα εισήχθησαν στην αγορά αυτή στις αρχές των ετών 1980.

(24) Εν πάση περιπτώσει η μεταφορά τεχνικών γνώσεων που δεν είναι διαδεδομένες ευνοεί καταρχήν τον ανταγωνισμό, διότι επιτρέπει και σε άλλες επιχειρήσεις, πλην αυτής που διαθέτει την τεχνογνωσία, να εκμεταλλευτούν εμπορικά την τεχνογνωσία κατασκευάζοντας και πωλώντας κάποιο προϊόν. Πρέπει όμως να εξεταστεί αν η συμφωνία που διέπει τη μεταφορά αυτής της τεχνογνωσίας περιέχει διατάξεις που περιορίζουν τον ανταγωνισμό.

α) Διατάξεις που διέπονται από το άρθρο 85 παράγραφος 1

(25) Η DC παραχωρώντας στην DDD το αποκλειστικό δικαίωμα κατασκευής των προϊόντων στην περιοχή που καλύπτεται από την άδεια, δηλαδή στο Ηνωμένο Βασίλειο, στην Ιρλανδία και στην Ελλάδα, από τις χώρες της κοινής αγοράς, στερείται για τη διάρκεια της συμφωνίας από τη δυνατότητα να αναθέσει την κατασκευή των προϊόντων αυτών σε άλλες επιχειρήσεις που έχουν την έδρα τους στην περιοχή αυτή. Το αποκλειστικό αυτό δικαίωμα παρεμποδίζει επίσης τις επιχειρήσεις, στις οποίες ενδέχεται στο μέλλον να παραχωρήσει άδεια η DC και που βρίσκονται σε άλλες χώρες της κοινής αγοράς, καθώς και τους σημερινούς αποκλειστικούς αντιπροσώπους της DC σε ορισμένα κράτη μέλη, από του να κατασκευάζουν τα προϊόντα αυτά στην περιοχή που παραχωρείται στην DDD. Κατά συνέπεια, οι διανομείς και οι έχοντες άδεια στερούνται εκ των προτέρων του πλεονεκτήματος να κατασκευάζουν το προϊόν στον τόπο διανομής του. Το πλεονέκτημα αυτό συναρτάται ιδίως με τη μείωση του κόστους μεταφοράς και με τη δυνατότητα άμεσης προσαρμογής της παραγωγικής ικανότητας στη ζήτηση που υπάρχει καθώς και στην εθνική νομοθεσία που ισχύει. Επιπλέον η DC απαγορεύει και στον εαυτό της να κατασκευάζει τα προϊόντα αυτά στην εν λόγω περιοχή. Επομένως η DDD διαθέτει ανταγωνιστικά προνόμια έναντι οποιασδήποτε άλλης επιχείρησης που θα επιθυμούσε και θα μπορούσε να παράγει το προϊόν.

Αντίστοιχα, το αποκλειστικό δικαίωμα κατασκευής που διαθέτει η DDD σημαίνει ότι απαγορεύεται στην εταιρεία αυτή να κατασκευάζει τα προϊόντα εκτός της περιοχής που της παραχωρήθηκε με τη σύμβαση. Ο περιορισμός αυτός καθιστά μειονεκτική την ανταγωνιστική θέση της DDD όσον αφορά την πώληση των προϊόντων στα υπόλοιπα κράτη μέλη.

(26) Η DC ορίζει την DDD ως τον αποκλειστικό αντιπρόσωπο για τη διανομή και την πώληση των προϊόντων αυτών στην περιοχή που προσδιορίζει η άδεια. Η παραχώρηση αυτή δεν αφορά μόνο τα προϊόντα που κατασκευάζονται από την DC και εισάγονται από την DDD, αλλά και τα προϊόντα που θα αρχίσει, να κατασκευάζει η DDD. Ο αποκλειστικός χαρακτήρας της παραχώρησης σημαίνει ότι η εταιρεία που παρέχει την άδεια δεν θα έχει το δικαίωμα να ορίσει κάποια άλλη εταιρεία να ασκεί αυτή τη λειτουργία στην εν λόγω περιοχή. Επομένως καμιά άλλη επιχείρηση δεν θα έχει τη δυνατότητα να αποκτήσει τα προϊόντα αυτά στην εν λόγω περιοχή με τους ίδιους όρους που τα αποκτά η DDD. Επιπλέον, η αποκλειστικότητα που έχει η DDD ενισχύεται από την υποχρέωση της εταιρείας που παρέχει την άδεια να διαβιβάζει στην DDD καταρχήν κάθε παραγγελία που προέρχεται από αγοραστές που έχουν την έδρα τους στην περιοχή, εκτός αν οι αγοραστές αυτοί προτιμούν να πραγματοποιούν τις προμήθειές τους απευθείας από την DC. Με τον τρόπο αυτό η εταιρεία που παρέχει την άδεια περιορίζει τις δυνατότητες που έχει να ασκεί ανταγωνισμό στην DDD.

(27) Επομένως η αποκλειστικότητα της παραχώρησης δεν περιορίζει μόνο την ελευθερία των αντισυμβαλλομένων αλλά έχει και ως συνέπεια να μεταβάλει ουσιαστικά τη θέση των τρίτων, οι οποίοι θα επιθυμούσαν να διανέμουν τα προϊόντα αυτά στα πλαίσια μιας σύμβασης. Ο ανταγωνισμός στο στάδιο της διανομής προϊόντων με το ίδιο σήμα έχει ιδιαίτερη σημασία όταν πρόκειται, όπως στη συγκεκριμένη περίπτωση, για προϊόντα που ξεχωρίζουν με βάση τα ιδιαίτερα χαρακτηριστικά τους.

Το ότι τα ιδιαίτερα χαρακτηριστικά ενός προϊόντος υπογραμμίζονται από τη χρήση ενός συγκεκριμένου σήματος δίνουν τη δυνατότητα να εκφραστούν οι προτιμήσεις αυτών που χρησιμοποιούν το προϊόν έναντι των συναφών προϊόντων.

(28) Με βάση τις ανωτέρω εκτιμήσεις γίνεται σαφές ότι η παροχή αποκλειστικού δικαιώματος κατασκευής των προϊόντων στη συγκεκριμένη περιοχή και ο καθορισμός της DDD ως αποκλειστικού αντιπροσώπου περιορίζουν τον ανταγωνισμό με την έννοια που δίνει το άρθρο 85 παράγραφος 1 της συνθήκης.

(29) Η συμφωνία ενδέχεται να έχει επιπτώσεις στο εμπόριο μεταξύ των κρατών μελών. Πρώτον εμποδίζει τις επιχειρήσεις που βρίσκονται στα κράτη μέλη, οι οποίες δεν καλύπτονται από την περιοχή της άδειας, να κατασκευάζουν τα προϊόντα αυτά στην εν λόγω περιοχή. Δεύτερον προσδιορίζει τους όρους εισαγωγής και εμπορικής διανομής των προϊόντων στη συγκεκριμένη περιοχή. Κατά συνέπεια το εμπόριο μεταξύ των κρατών μελών αναπτύσσεται με διαφορετικές προϋποθέσεις από αυτές που θα ίσχυαν εάν δεν είχει συναφθεί η συμφωνία.

β) Διατάξεις που δεν καλύπτονται από το άρθρο 85 παράγραφος 1

(30) Η υποχρέωση της DDD να κατασκευάζει τα προϊόντα τηρώντας αυστηρά τις μεθόδους κατασκευής που της έχει διαβιβάσει η DC, να διαθέτει τα προϊόντα στο εμπόριο σε συσκευασίες που είναι απολύτως σύμφωνες με τα αντιπροσωπευτικά δείγματα ή με τις προδιαγραφές που έχει ορίσει η DC, και που έχει αποδεχθεί η DDD, και να μην μεταβάλει τις μεθόδους κατασκευής χωρίς τη συμφωνία της DC, δεν προβλέπεται στο άρθρο 85 παράγραφος 1 της συνθήκης.

Στην πράξη οι υποχρεώσεις αυτές προκύπτουν από το λογικό ενδιαφέρον της εταιρείας που παρέχει τηνάδεια να επαγρυπνεί για την αυστηρή τήρηση των προδιαγραφών που έχει θεσπίσει από τα προϊόντα που κατασκευάζονται από την εταιρεία, στην οποία έχει παραχωρηθεί η άδεια, ιδίως επειδή τα προϊόντα αυτά θα φέρουν το σήμα κατατεθέν ή την εμπορική επωνυμία της εταιρείας που έχει παραχωρήσει την άδεια, κάθε δεν μεταβολή στην ποιότητα ενός προϊόντος που φέρει ένα συγκεκριμένο σήμα έχει επιπτώσεις στην εμπορική πίστη (Goodwill) του συγκεκριμένου σήματος- ως εκ τούτου ο δικαιοδόχος του σήματος δικαιολογείται να διαφυλάσσει τα συμφέροντά του. Ισχύει επίσης το γεγονός ότι είναι προς το συμφέρον της εταιρείας που παρέχει την άδεια τα προϊόντα που κατασκευάζονται στα πλαίσια της αδείας, τα οποία περιέχουν ενεργούς χημικές ουσίες, να συσκευάζονται με τρόπο που να διασφαλίζεται η ασφάλεια τόσο κατά τη μεταφορά τους όσο και κατά τη χρήση τους από τους αγοραστές.

(31) Η απαγόρευση που ισχύει για την εταιρεία στην οποία εκχωρήθκε η άδεια να χρησιμοποιεί τις μεθόδους και τους τύπους κατασκευής των προϊόντων (δηλαδή την τεχνογνωσία που διαβίαβασε η εταιρεία που εκχώρησε την άδεια) για άλλους σκοπούς πλην της κατασκευής των προϊόντων που καλύπτονται από την άδεια, στο βαθμό που οι τύποι και οι μέθοδοι δεν έχουν περιέλθει σε κοινή γνώση, δεν αποτελεί περιορισμό του ανταγωνισμού με την έννοια του άρθρου 85 παράγραφος 1, διότι συνιστά αναγκαίο επακόλουθο του αναγνωρισμένου δικαιώματος της εταιρείας που εκχωρεί την άδεια να διαθέτει ελεύθερα την τεχνογνωσία της και, κατά συνέπεια, να επιτρέπει να χρησιμοποιείται από τρίτους μόνο για την κατασκευή των προϊόντων που καλύπτονται απο την άδεια. Αν δεν συνέβαινε αυτό ο δικαιούχος θα εστερείτο από ένα μάλλον σημαντικό μέτος των εσόδων του από τη διάθεση της τεχνογνωσίας που κατέχει.

(32) Για τους ίδιους λόγους πρέπει να θεωρήσει κανείς ότι η υποχρέωση που επιβάλλεται στην εταιρεία στην οποία εκχωρήθηκε η άδεια να μην ανακοινώνει, και μετά τη λήξη της συμφωνίας, την τεχνογνωσία που της διαβιβάστηκε από την εταιρεία που έδωσε την άδεια, για όσον χρόνο η τεχνογνωσία αυτή παραμένει απόρρητη, δεν εντάσσεται στο πλαίσιο εφαρμογής του άρθρου 85 παράγραφος 1. Η εμπορική αξία της τεχνογνωσία έγκειται κυρίως στον εμπιστευτικό της χαρακτήρα και κάθε κοινολόγησή της βλάπτει το δικαιούχο της τεχνογνωσίας αυτής. Η υποχρέωση αυτή πρέπει να εκτιμηθεί ως αναγκαία στο πλαίσιο μιας συμφωνίας αυτού του τύπου. Εξάλλου, επειδή η αξία της τεχνογνωσίας δεν περιορίζεται χρονικά, όπως συμβαίνει με ένα δίπλωμα ευρεσιτεχνίας, ο δικαιούχος της τεχνογνωσίας έχει κάθε δικαίωμα να επιβάλει σε αυτόν που του την εκχώρησε την τήρηση του απορρήτου για όσο χρόνο η τεχνογνωσία παραμένει μυστική και δεν βρίσκεται στη διάθεση παντός ενδιαφερομένου.

(33) Η δικαιοδόχος εταιρεία είναι υποχρεωμένη να διαβιβάζει στη δικαιοπάροχο εταιρεία, κάθε πληροφορία σχετικά με τις τροποποιήσεις ή βελτιώσεις που η πρώτη εταιρεία μπορεί να επιφέρει ως προς την κατασκευή ή την εμπορική διάθεση των προϊόντων. Η υποχρέωση αυτή, η οποία ανταποκρίνεται σε μια παρόμοια και αντίστοιχη υποχρέωση της δικαιοπαρόχου, καλύπτει την λογική ανησυχία της τελευταίας να έχει τη δυνατότητα να ελέγχει αν η παραγωγή των προϊόντων που κατασκευάζονται στα πλαίσια της άδειας γίνεται με βάση τις σχετικές οδηγίες που υπάρχουν για τους τύπους και τις μεθόδους που αφορούν το προϊόν και ότι δεν είναι εις βάρος της ποιότητας των προϊόντων. Τα προϊόντα αυτά πρέπει, επειδή διατίθενται στο εμπόριο με τα εμπορικά σήματα και τις εμπορικές επωνυμίες της εταιρείας που εκχωρεί την άδεια, να είναι αντίστοιχης ποιότητας, ανεξάρτητα από τον τόπο κατασκευής τους, και να εμπεριέχουν τις τελευταίες βελτιώσεις που έχει επιφέρει κάποιος από τους συμβαλλόμενους, οι οποίοι μαζί ασκούν την εμπορική εκμετάλλευση της ίδιας τεχνικής βάσης. Η υποχρέωση αυτή δεν αποτελεί περιορισμό του ανταγωνισμού. Η δικαιοδόχος έχει κάθε δικαίωμα να διαβιβάζει τα στοιχεία που έχει η ίδια ανακαλύψει σε τρίτους, στο βαθμό που δεν θίγει τη βασική τεχνογνωσία που της μεταβίβασε η δικαιοπάροχος εταιρεία, περιλαμβανομένων όλων των πληροφοριών που της κοινοποίησε η τελευταία κατά τη διάρκεια της εκτέλεσης της σύμβασης. Έχει επίσης κάθε δικαίωμα να χρησιμοποιεί τις τροποποιήσεις ή τις βελτιώσεις που επέφερε η ίδια μετά την λήξη της σύμβασης, πάντα όμως στο μέτρο που η χρήση τους επηρεάζει την χρήση της τεχνογνωσίας, η οποία ανήκει αποκλειστικά στη δικαιοπάροχο εταιρεία, για όσο χρόνο η τεχνογνωσία αυτή δεν αποτελεί κοινή γνώση. Εν πάση περιπτώσει, οι συμβαλλόμενοι συμφώνησαν, κατόπιν αιτήματος της Επιτροπής, ότι όταν λήξει η σύμβαση, η εταιρεία που εκχώρησε την άδεια δεν θα έχει πλέον το δικαίωμα να χρησιμοποιεί τις βελτιώσεις που επέφερε η δικαιοδόχος εταιρεία, οι οποίες συνδέονται απόλυτα με τη βασική τεχνογνωσία. Έτσι, η δικαιοδόχος εταιρεία δεν θα στερηθεί μετά τη λήξη της σύμβασης του δικαιώματος να χρησιμοποιεί τις βελτιώσεις που επέφερε η ίδια, όταν αυτές συνδέονται απόλυτα με την τεχνογνωσία που δεν έχει πλέον το δικαίωμα να εκμεταλλεύεται, ενώ η εταιρεία που εκχώρησε την άδεια θα συνεχίσει να έχει το δικαίωμα να χρησιμοποιεί τις βελτιώσεις που διαβίβασε η δικαιοδόχος.

Έτσι, οι συμβαλλόμενοι θα έχουν τη δυνατότητα να διεξάγουν ελεύθερα νέες διαπραγματεύσεις σχετικά με τη συμφωνία σε περίπτωση που θα εξακολουθούν να επιθυμούν να χρησιμοποιούν την αρχική τεχνογνωσία όπως αυτή εμπλουτίστηκε από τις βελτιώσεις που επέφερε η δικαιοδόχος εταιρεία.

(34) Η DDD υποχρεούται να μην επιδείξει ενδιαφέρον για την κατασκευή και για την διανομή προϊόντων που είναι παρόμοια με τα προϊόντα που κατασκευάζει στα πλαίσια της άδειας, χωρίς την προηγούμενη σύμφωνη γνώμη της DC. Επιτρέπεται όμως στην DDD να κατασκευάζει και να συσκευάζει παρόμοια προϊόντα για λογαριασμό πελατών, οι οποίοι πωλούν οι ίδιοι τα προϊόντα αυτά ή τα διαθέτουν προς πώληση μέσω αντιπροσώπων τους. Επιπλέον, έγινε σαφές ότι θα δοθεί η εκ των προτέρων σύμφωνη γνώμη εάν υπάρχει επαρκής βεβαιότης ότι η DDD θα τηρήσει τις συμβατικές της υποχρεώσεις.

Η υποχρέωση αυτή δεν αποτελεί περιορισμό του ανταγωνισμού με την έννοια που δίνει στον όρο το άρθρο 85 παράγραφος 1 της συνθήκης. Επιτρέπει στην εταιρεία που εκχώρησε την άδεια να ελέγχει αν η εταιρεία στην οποία εκχωρήθηκε για την κατασκευή προϊόντων που διαφέρουν από αυτά που προβλέπονται στη σύμβαση. Επιπλέον, με την αποδοχή αυτής της υποχρέωσης η εταιρεία στην οποία εκχωρήθηκε η άδεια αναλαμβάνει την υποχρέωση να καταβάλει κάθε δυνατή προσπάθεια για την εκμετάλλευση της τεχνογνωσίας, καθώς και για την πώληση των προϊόντων που καλύπτονται από την άδεια. Χωρίς την εγγύηση αυτή η εταιρεία που εκχώρησε την άδεια δεν θα δεχόταν να την εκχωρήσει.

(35) Η υποχρέωση που έχει η εταιρεία στην οποία εκχωρήθηκε η άδεια να πάψει μόλις λήξει η συμφωνία να χρησιμοποιεί τα δικαιώματα βιομηχανικής ιδιοκτησίας που της παραχωρήθηκαν, δηλαδή τα εμπορικά σήματα, τις εμπορικές επωνυμίες και την τεχνογνωσία, πρέπει να εκτιμηθεί ως απαραίτητη προϋπόθεση για τη σύναψη συμφωνιών αδείας εκμετάλλευσης και, λόγω αυτού του γεγονότος, εκτός του πλαισίου εφαρμογής του άρθρου 85 παράγραφος 1. Στην πράξη κάθε επιχείρηση που επιτυγχάνει να εφεύρει μια πρωτότυπη τεχνογνωσία, η οποία είναι απόρρητη, είναι ελεύθερη να τη διαθέτει όπως θέλει. Επειδή δεν μπορεί να υποχρεωθεί να την μοιραστεί με άλλες επιχειρήσεις μπορεί να παραμείνει η μοναδική κάτοχός της, μέχρις ότου η τεχνογνωσία αυτή διαδοθεί και καταστεί προσιτή σε όλους. Κατά συνέπεια, η επιχείρηση αυτή πρέπει να μπορεί να περιορίσει χρονικά, την εκχώρηση της τεχνογνωσίας της και να απαγορεύσει τη χρήση της όταν λήξει η περίοδος εκχώρησης. Παρόλο που η υποχρέωση αυτή μπορεί να έχει ως αποτέλεσμα να εξαφανιστεί η εταιρεία στην οποία εκχωρήθηκε η τεχνογνωσία από την αγορά αυτών των προϊόντων όταν λήξει η σύμβαση, οι αναγκαίες προϋποθέσεις που διέπουν τη μεταφορά των τεχνικών γνώσεων πρέπει να εφαρμόζονται, διότι χωρίς αυτές δεν πρόκειται να επιτευχθεί ένας στόχος για τον οποίο υπάρχει γενικότερο συμφέρον.

(36) Η απαγόρευση να παραχωρεί η δικαιοδόχος εταιρεία περαιτέρω άδειες υπεργολαβίας χωρίς την προηγούμενη γραπτή συγκατάθεση της εταιρείας που παραχώρησε την άδεια δεν αποτελεί περιορισμό του ανταγωνισμού που προβλέπεται στο άρθρο 85 παράγραφος 1, διότι η παροχή αδειών για την εκμετάλλευση της τεχνογνωσίας σε τρίτους ανήκει στην αρμοδιότητα του δικαιοδόχου.

Β. Άρθρο 85 παράγραφος 3 (37) Δυνάμει του άρθρου 85 παράγραφος 3 οι διατάξεις του άρθρου 85 παράγραφος 1 δύνανται να κηρυχθούν ανεφάρμοστες σε κάθε συμφωνία ή κατηγορία συμφωνιών μεταξύ επιχειρήσεων που συμβάλλει στη βελτίωση της παραγωγής ή της διανομής των προϊόντων ή στην προώθηση της τεχνικής ή οικονομικής προόδου, εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει, και η οποία:

α) δεν επιβάλλει στις ενδιαφερόμενες επιχειρήσεις περιορισμούς μη απαραίτητους για την επίτευξη των στόχων αυτών και

β) δεν παρέχει στις επιχειρήσεις αυτές τη δυνατότητα καταργήσεως του ανταγωνισμού επί σημαντικού τμήματος των σχετικών προϊόντων.

(38) Ο κανονισμός (ΕΟΚ) αριθ. 1983/83 της Επιτροπής (6) αφορά την εφαρμογή του άρθρου 85 παράγραφος 3 της συνθήκης για την κατηγορία των συμφωνιών αποκλειστικής διανομής. Με βάση το άρθρο 1 του κανονισμού το άρθρο 85 παράγραφος 1 κηρύσσεται ανεφάρμοστο στις συμφωνίες εκείνες στις οποίες συμμετέχουν δύο μόνο επιχειρήσεις και στις οποίες ο ένας εκ των αντισυμβαλλομένων αναλαμβάνει την υποχρέωση έναντι του άλλου να μην προμηθεύει ορισμένα προϊόντα σε κανέναν άλλο εκτός από αυτόν, προκειμένου τα προϊόντα αυτά να μεταπωληθούν στο σύνολο ή σε μέρος του εδάφους της κοινής αγοράς.

Η συμφωνία που κοινοποιήθηκε προβλέπει ότι ορίζεται η DDD από την DC ως αποκλειστικός διανομέας για την περιοχή που καλύπτεται από την άδεια. Η ιδιότητα αυτή του αποκλειστικού διανομέα, όμως, δεν μπορεί να τύχει απαλλαγής δυνάμει των διατάξεων του πρώτου άρθρου του κανονισμού (ΕΟΚ) αριθ. 1983/83 για μια σειρά από λόγους.

(39) Η αποκλειστικότητα στη διανομή, την οποία διαθέτει η DDD στην περιοχή που αποτελεί αντικείμενο της άδειας, εντάσσεται, πριν απ'όλα, σ'ένα σύστημα συμβατικών σχέσεων, οι οποίες είναι πολύ ευρύτερες και οι οποίες αφορούν τη μεταφορά της απαραίτητης τεχνογνωσίας για την κατασκευή των προϊόντων που διέπονται από τη σύμβαση. Βέβαια η συμφωνία που κοινοποιήθηκε προβλέπει ότι κατά τη διάρκεια μιας προκαταρκτικής φάσεως η DDD θα λειτουργεί ως αποκλειστικός διανομέας της DC στην περιοχή που ορίζεται για τα προϊόντα που κατασκευάζει η DC.

Η φάση αυτή όμως είναι προσωρινή. Επιτρέπει στην DDD να προσανατολιστεί και να εδραιωθεί στην αγορά των προϊόντων αφαίρεσης λεκέδων με τρόπο που να δικαιολογεί τις επενδύσεις που πρόκειται να γίνουν για τις εγκαταστάσεις κατασκευής. Επιπλέον, η περίοδος της αποκλειστικής διανομής διαφέρει ανάλογα με την κατηγορία των προϊόντων που προβλέπονται στη σύμβαση. Ορισμένα από τα προϊόντα αυτά, τα λεγόμενα Stain Devils, ήδη κατασκευάζονται από την DDD, ενώ ορισμένα άλλα, τα Stain Salts και το Colour Run κατασκευάζονται από την DC και εισάγονται από την DDD.

(40) Με βάση τα ανωτέρω ο κανονισμός (ΕΟΚ) αριθ. 1983/83 δεν εφαρμόζεται για τη συμφωνία που κοινοποιήθηκε, η οποία πρέπει να θεωρηθεί ως συμφωνία με την οποία παρέχεται άδεια τεχνογνωσίας. Πρέπει να εκτιμηθεί η συμφωνία αυτή στο σύνολό της και με τρόπο ιδιαίτερο όσον αφορά τις διατάξεις του άρθρου 85 παράγραφος 3.

(41) Η αποκλειστικότητα στην κατασκευή και τη διανομή συμβάλλει στην προώθηση της τεχνικής και της οικονομικής προόδου, διότι ωθεί την DDD να αναλάβει τη διεξαγωγή των απαραίτητων επενδύσεων για την εκμετάλλευση στην περιοχή που καλύπτεται από την άδεια μιας σημαντικής και μη διαδεδομένης τεχνογνωσίας, που αφορά την κατασκευή και τη διάδοση μιας σειράς πρωτότυπων προϊόντων αφαίρεσης λεκέδων, που διαφέρουν από τα παραδοσιακά γενικής χρήσης προϊόντα αφαίρεσης λεκέδων. Η αποκλειστικότητα περιέχει επίσης σε μια κοινοτική επιχείρηση τη δυνατότητα να κατασκευάζει τα προϊόντα αυτά με βάση μια ειδική τεχνική και να συμβάλει στην αύξηση του αριθμού των κέντρων παραγωγής προϊόντων αφαίρεσης λεκέδων στην κοινή αγορά. Μπορεί όντως κανείς διαπιστώσει ότι η DDD και η DC δεν ήταν ανταγωνιστικές εταιρείες προτού συνάψουν τη συμφωνία και ότι χάρη στη συμφωνία αυτή και μόνο η DDD πέτυχε να γίνει ανταγωνιστικός κατασκευαστής.

Η αποκλειστικότητα διανομής για τα προϊόντα που κατασκευάζει ακόμα η DC επιτρέπει στην DDD να έχει μια συνολική άποψη για την εμπορική κατάσταση που επικρατεί στην αγορά των προϊόντων αφαίρεσης λεκέδων στην περιοχή που καλύπτεται από την άδεια. Η DDD μπορεί με τον τρόπο αυτό να καταλήξει σε ορθότερη απόφαση για το πότε θα αναλάβει την κατασκευή των προϊόντων και για το ποια θα είναι η παραγωγική της ικανότητα στον τομέα αυτό.

Ο περιορισμός του δικαιώματος κατασκευής στην περιχή που καλύπτεται από την άδεια και μόνον αυτή υποχρεώνει την DDD να συγκεντρώσει τις προσπάθειές της για παραγωγή και πώληση στην περιοχή αυτή και μόνο και να αφιερωθεί στην τελειοποίηση της ποιότητας των προϊόντων που κατασκευάζει καθώς και στην αύξηση της ποσότητάς τους.

(42) Οι καταναλωτές εξασφαλίζουν οφέλη από το γεγονός ότι έχουν ευκολότερα στη διάθεσή τους τα προϊόντα που καλύπτονται από τη σύμβαση, τα οποία είναι προσαρμοσμένα στις συνήθειές τους και των οποίων η παράδοση γίνεται ταχύτερα. Έχουν επίσης την επιλογή να πραγματοποιούν τις προμήθειές τους είτε από την DDD είτε από την DC για όσα προϊόντα κατασκευάζονται και από τις δύο επιχειρήσεις. Είναι μάλλον απίθανο να αυξηθούν οι τιμές λόγω της προστασίας που θα εξασφαλίσει η DDD, εξαιτίας των σημερινών και μελλοντικών ανταγωνιστικών πιέσεων.

Στην πράξη τα προϊόντα που καλύπτονται από τη σύμβαση και πωλούνται από την DDD στην περιοχή δεν υφίστανται μόνον τον ανταγωνισμό των άλλων παραγωγών, αλλά και τον ανταγωνισμό των παράλληλων εισαγωγών που προέρχονται από κράτη μέλη που βρίσκονται εκτός της περιοχής της άδειας.

(43) Η αποκλειστικότητα στην κατασκευή και στη διανομή είναι απαραίτητη προκειμένου τα αποτελέσματα που αναφέρθηκαν ανωτέρω να καταστεί δυνατόν να επιτευχθούν. Στην πράξη αν η εταιρεία στην οποία παραχωρήθηκε η άδεια δεν διέθετε τη βεβαιότητα ότι δεν θα αντιμετωπίσει ανταγωνιστικές πιέσεις εκ μέρους άλλων εταιρειών στις οποίες εκχωρήθηκαν άδειες, οι οποίες καλύπτουν τον ίδιο χώρο, θα οδηγείτο ενδεχομένως στην απόφαση να μην αποδεχθεί τον κίνδυνο κατασκευής και πώλησης των προϊόντων που καλύπτονται από την άδεια. Αυτό θα είχε αρνητικές επιπτώσεις στη διάδοση των προϊόντων αφαίρεσης των λεκέδων και θα εμπόδιζε έτσι την ανάπτυξη του ανταγωνισμού στην επικράτεια της Κοινότητας μεταξύ των προϊόντων που καλύπτονται από την άδεια και των άλλων παρεμφερών προϊόντων.

Αντίστοιχα, ο περιορισμός του δικαιώματος κατασκευής των προϊόντων στην περιοχή που καλύπτεται από την άδεια είναι απαραίτητος, ώστε οι επιχειρήσεις που βρίσκονται σε κράτη μέλη εκτός της περιοχής αυτής να μπορέσουν να επιδείξουν ενδιαφέρον για την εκχώρηση μιας παρόμοιας άδειας τεχνογνωσίας και να συμβάλλουν έτσι στην τεχνική πρόοδο στα κράτη αυτά.

(44) Μπορούμε με τον ίδιο τρόπο να εκτιμήσουμε την υποχρέωση που έχει η εταιρεία που παρέχει την άδεια να διαβιβάζει κατ' αρχήν κάθε παραγγελία- από αγοραστές που βρίσκονται στην περιοχή της εταιρείας στην οποία εκχωρήθηκε η άδεια. Η εταιρεία αυτή θα αποτρεπόταν από την πραγματοποίηση των απαραίτητων επενδύσεων για την κατασκευή των προϊόντων αν η εταιρεία που παρέσχε την άδεια ήταν ελεύθερη να της ασκεί ανταγωνισμό. Ο περιορισμός αυτός της ελευθερίας της εταιρείας που παρέχει την άδεια στο ζήτημα του ανταγωνισμού περιορίζεται, εξάλλου, ιδιαίτερα επειδή η DC μπορεί να προμηθεύει κάθε φυσικό ή νομικό πρόσωπο, είτε είναι μεταπωλητής είτε όχι, που είναι εγκατεστημένος στην περιοχή που καλύπτεται από την άδεια και που επιθυμεί να πραγματοποιήσει τις προμήθειές του απευθείας από την DC.

(45) Τα προϊόντα που καλύπτονται από την άδεια και διανέμονται από την DDD είναι ανταγωνιστικά των αντίστοιχων προϊόντων που πωλούνται, τόσο στην περιοχή που καλύπτεται από την άδεια όσο και εκτός αυτής, από άλλες επιχειρήσεις. Οι συμβαλλόμενοι αναμένουν την άφιξη νέων ανταγωνιστών στην περιοχή αυτή, έτσι ώστε ο ανταγωνισμός θα ενταθεί περισσότερο. Επιπλέον, η εταιρεία DDD δεν θα διαθέτει κανενός είδους εδαφική προστασία έναντι των άμεσων και έμμεσων εισαγωγών που προέρχονται από κράτη μέλη στα οποία ασκεί δραστηριότητες η DC και οι αποκλειστικοί της διανομείς. Κατά συνέπεια, η συμφωνία δεν παρέχει στις επιχειρήσεις τη δυνατότητα να καταργήσουν τον ανταγωνισμό επί σημαντικού τμήματος των σχετικών προϊόντων.

Γ. Τα άρθρα 6 και 8 του κανονισμού αριθ. 17 (46) Δυνάμει του άρθρου 8 του κανονισμού αριθ. 17, η απόφαση για τη χορήγηση απαλλαγής εκδίδεται για ορισμένο χρόνο και δύναται να συνοδεύεται από όρους και υποχρεώσεις. Δυνάμει του άρθρου 6 του ίδιου κανονισμού η Επιτροπή υποχρεούται να ορίσει την ημερομηνία από την οποία η απόφαση παράγει έννομα αποτελέσματα. Η ημερομηνία αυτή δεν δύναται να είναι προγενέστερη της ημέρας της κοινοποιήσεως.

(47) Η διάρκεια της συμφωνίας είναι 20 έτη από της 1ης Ιανουαρίου 1984. Η διάρκεια αυτή δεν είναι υπερβολική για τη συγκεκριμένη περίπτωση, λόγω της παρουσίας στην αγορά πολλών άλλων ανταγωνιστικών προϊόντων και λόγω του ότι διασφαλίζεται η ελεύθερη κυκλοφορία των προϊόντων που καλύπτονται από τη σύμβαση. Η DDD είναι ελεύθερη να πωλεί τα προϊόντα της και εκτός της περιοχής που καλύπτεται από τη σύμβαση, ενώ η DC, καθώς και οι αποκλειστικοί της διανομείς στα κράτη μέλη εκτός της περιοχής της σύμβασης, δύνανται να πραγματοποιούν πωλήσεις σε αγοραστές που είναι εγκατεστημένοι στην περιοχή αυτή, εάν οι τελευταίοι το επιθυμούν.

Εξάλλου, αν ληφθούν υπόψη οι ιδιαίτερες συνθήκες που διέπουν την εν λόγω αγορά και η τεχνολογία που παρέχεται, συμπεραίνει κανείς ότι οι διατάξεις που διέπουν τη διάρκεια της ισχύος της συμφωνίας είναι απαραίτητες για να διασφαλίσει η δικαιούχος της αδείας εταιρεία τη δυνατότητα πρόσβασης σε μια συνεχή ροή τεχνογνωσίας, καθώς και για να αποσβέσει τις επενδύσεις της χωρίς να φοβάται μήπως η εταιρεία που παραχώρησε την άδεια θα καταγγείλει πρόωρα τη συμφωνία.

(48) Προκειμένου να διασφαλιστεί ότι η DC δεν θα αρνηθεί χωρίς λόγο να δώσει τη σύμφωνη γνώμη της στην DDD, προκειμένου η τελευταία να ασκήσει δραστηριότητες που είναι ανταγωνιστικές στην κατασκευή και την πώληση των προϊόντων που καλύπτονται από τη σύμβαση, αρκεί να υποχρεωθούν τα μέρη, σύμφωνα με το άρθρο 8 του κανονισμού αριθ. 17, να ενημερώνουν την Επιτροπή για κάθε αίτηση έγκρισης του τύπου αυτού που δεν γίνεται δεκτή από την DC, διαβιβάζοντάς της ταυτόχρονα τους λόγους, για τους οποίους δεν έγινε δεκτή η αίτηση. Η υποχρέωση αυτή επιτρέπει στην Επιτροπή να εξετάσει αν η συμφωνία δεν έχει σαν απόδειξη στην πράξη να απαγορεύεται κατά τρόπο απόλυτο στην DDD να αναλαμβάνει την άσκηση ανταγωνιστικών δραστηριοτήτων.

(49) Η συμφωνία συνήφθη μεταξύ της DC και της DDD στις 15 Ιανουαρίου 1985. Άρχισε να ισχύει αναδρομικά από την 1η Ιανουαρίου 1984 και θα λήξει στις 31 Δεκεμβρίου 2004. Η συμφωνία κοινοποιήθηκε στις 14 Μαρτίου 1985.

Η απόφαση για τη χορήγηση απαλλαγής, την οποία η Επιτροπή εκτιμά ότι μπορεί να εκδώσει βάσει των ανωτέρω στοιχείων, αρχίζει να ισχύει στις 14 Μαρτίου 1985 και λήγει όταν λήγει και η σύμβαση που κοινοποιήθηκε, δηλαδή στις 31 Δεκεμβρίου 2004. Πρέπει, όμως, να σημειωθεί ότι η παρούσα σύμβαση προβλέπει διαφορετική διάρκεια από δέκα έτη, όσον αφορά την υποχρέωση του δικαιοπάροχου της άδειας να μην ορίσει άλλον αντιπρόσωπο πλην της DDD για την πώληση των προϊόντων που κατασκευάζει η DC στην περιοχή, εφόσον η DDD κατασκευάζει επίσης τα προϊόντα αυτά,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δυνάμει του άρθρου 85 παράγραφος 3 της συνθήκης ΕΟΚ, κηρύσσονται ανεφάρμοστες οι διατάξεις του άρθρου 85 παράγραφος 1 όσον αφορά τη συμφωνία που κοινοποιήθηκε στις 14 Μαρτίου 1985 μεταξύ των επιχειρήσεων που αναφέρονται στο άρθρο 4 της παρούσας απόφασης.

Άρθρο 2

Οι επιχειρήσεις που αναφέρονται στο άρθρο 4 υποχρεούνται να ενημερώνουν την Επιτροπή για κάθε απόρριψη αιτήσεως έγκρισης που υποβάλλεται σύμφωνα με το άρθρο 13 της συμφωνίας που αναφέρεται στο άρθρο 1 της παρούσας απόφασης.

Άρθρο 3

Η απαλλαγή ισχύει από την ημερομηνία της κοινοποίησης μέχρι τις 31 Δεκεμβρίου 2004.

Άρθρο 4

Η παρούσα απόφαση απευθύνεται στις ακόλουθες εταιρείες:

1. Delta Chemie

Hans Bockler Strasse 5

6078 Neu-Isenburg

Γερμανία-

2. DDD Limited

Rickmansworth Road 94

Watford

Herts. WD1 7JJ

Ηνωμένο Βασίλειο

Βρυξέλλες, 13 Οκτωβρίου 1988.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. C 152 της 10. 6. 1988, σ. 2.

(3) Στο κείμενο της παρούσας απόφασης που δημοσιεύθηκε, ορισμένοι αριθμοί παρελείφθησαν σύμφωνα με τις διατάξεις του άρθρου 21 του κανονισμού αριθ. 17 περί μη αποκαλύψεως επαγγελματικών απορρήτων.

(4) Τα άλλα προϊόντα που καλύπτονται από τη συμφωνία, δηλαδή τα προϊόντα "Stain Salts" και "Colour Run" εισάγονται από τη Γερμανία από την DDD.

(5) Απόφαση ΔΕΚ της 8ης Ιουνίου 1982, Συλλογή 1982, σ. 2015.

(6) ΕΕ αριθ. L 173 της 30. 6. 1983, σ. 1.